Nájomná zmluva na pren**ájom bicykla**

(SNOOC SKI)

uzavretá v zmysle ust. § 663 a nasl. zákona č. 40/1964 Zb. Občianskeho zákonníka v znení neskorších predpisov

**Prenajímateľ : GOIMPEX BRATISLAVA, a.s.**

sídlo : Prešovská 39, 821 02 Bratislava

IČO 35 758 015

DIČ 2020253752

IČ DPH : SK2020253752

zastúpený : Evou Drgoňovou, predseda predstavenstva (ďalej aj ako „prenajímateľ“)

**Nájomca : ............................................**

dátum narodenia : ............................................

číslo OP : ............................................

bytom : ............................................

mobil : .............................................

(ďalej len „nájomca“)

**I. Predmet a doba nájmu**

1. Prenajímateľ na základe tejto zmluvy prenecháva nájomcovi na dočasné užívanie :

□ bicykel ……. ks □ bezpečnostnú prilbu ......... ks □ chrániče na kolená ………. ks □ chrániče na lakte …….. ks

(ďalej len ako „predmet nájmu“).

2. Zmluvné strany sa dohodli, že táto zmluva sa uzatvára na dobu od ...............… hod. do ................… hod. v deň podpísania tejto zmluvy.

# II. Používanie predmetu nájmu:

1. Nájomcom predmetu nájmu môže byť len osoba staršia ako 18 rokov. Užívateľom predmetu nájmu (ďalej aj ako „cyklista“) môže byť len osoba vo veku od 2 do 12 rokov, ktorá sa nachádza v Bike parku vždy v sprievode nájomcu.
2. Nájomca je povinný predmet nájmu prevziať pri údolnej stanici lanovky TELEMIX na Novú hoľu na Donovaloch a na tomto mieste ho aj po skončení nájmu odovzdať prenajímateľovi.
3. Nájomca je povinný si predmet nájmu pred prevzatím dôkladne skontrolovať, či na ňom nie sú badateľné akékoľvek vady a tieto bezodkladne oznámiť prenajímateľovi. Na neskoršiu reklamáciu vád prenajímateľ nebude prihliadať. Pokiaľ však nájomca zistí závady či nedostatky počas doby užívania predmetu nájmu, ktoré nebolo možné zistiť pred prevzatím predmetu nájmu, je povinný ich bezodkladne nahlásiť prenajímateľovi.
4. Nájomca zodpovedá za cyklistu, a teda cyklista jazdí na predmete nájmu v Bike parku na zodpovednosť a riziko Nájomcu. Cyklista je povinný počas užívania bicykla používať bezpečnostnú prilbu, chrániče lakťov, chrániče kolien a pevnú obuv. Odporúča sa aj použitie chrániča chrbtice a vystužených rukavíc.
5. Predmet nájmu nesmie viesť osoba so zníženou schopnosťou udržať rovnováhu, so zhoršeným zrakom alebo iným zdravotným alebo pohybovým obmedzením.

**III. Nájomné**

1. Nájomca je povinný pri podpise tejto zmluvy uhradiť prenajímateľovi poplatok za prenájom predmetu nájmu v zmysle cenníka prenajímateľa, ktorý je neoddeliteľnou súčasťou tejto zmluvy. Poplatok je splatný v hotovosti pri podpise tejto zmluvy.
2. Prenajímateľ si vyhradzuje právo žiadať od nájomcu finančnú zálohu vo výške 30,- EUR, a to za každý prenajatý bicykel. Záloha bude nájomcovi vrátená po odovzdaní predmetu nájmu prenajímateľovi v stave, v akom si ho od prenajímateľa prevzal. V prípade poškodenia alebo zničenia predmetu nájmu bude záloha použitá na náhradu nákladov vynaložených prenajímateľom na uvedenie predmetu nájmu do pôvodného stavu alebo na obstaranie nového porovnateľného predmetu nájmu. Ak bude výška škody vyššia ako záloha, je nájomca povinný ju doplatiť do troch dní od výzvy prenajímateľa.

**IV. Práva a povinnosti zmluvných strán**

1. Prenajímateľ vyhlasuje, že ponecháva nájomcovi predmet nájmu spôsobilý na jeho použitie v Bike parku prevádzkovaného prenajímateľom v obci Donovaly. Nájomca podpisom potvrdzuje, že predmet nájmu je bez vád a spôsobilý na prevádzku a že bol riadne poučený o spôsobe používania a o obsluhe predmetu nájmu.
2. Nájomca je povinný predložiť prenajímateľovi pri podpise tejto zmluvy jeden z týchto dokladov:

a) platný občiansky preukaz b) platný vodičský preukaz c) platný cestovný pas.

1. Nájomca je oprávnený užívať predmet nájmu iba na účel, na ktorý je určený a iba za účelom jeho použitia v Bike parku. Nájomca nie je oprávnený používať bicykel pod vplyvom alkoholu alebo inej omamnej alebo návykovej látky. Nájomca nie je oprávnený používať bicykel na jazdu v cestnej premávke. Jeden bicykel je určený len pre jednu osobu.
2. Nájomca je povinný dodržiavať povinnosti stanovené v prevádzkovom poriadku prenajímateľa a je povinný zabezpečiť ich dodržiavanie aj zo strany cyklistu.

# V. Zodpovednosť:

1. Nebezpečenstvo škody na predmete nájmu prechádza na nájomcu prevzatím predmetu nájmu. Nájomca je povinný konať tak, aby na predmete nájmu nevznikla škoda jeho činnosťou alebo nedbanlivosťou alebo činnosťou alebo nedbanlivosťou cyklistu.
2. Nájomca zodpovedá za škodu vzniknutú na predmete nájmu počas trvania nájmu. Nájomca je povinný sa o predmet nájmu riadne starať a nenechať ho bez dozoru. Nájomca nie je oprávnený uskutočňovať akékoľvek úpravy na predmete nájmu.
3. Nájomca nesmie zasahovať do konštrukcie predmetu nájmu, vykonávať opravy a technické zmeny. V prípade zistenia akýchkoľvek zásahov do predmetu nájmu je nájomca povinný uhradiť prenajímateľovi všetky náklady súvisiace s uvedením predmetu nájmu do pôvodného stavu.
4. Nájomca berie na vedomie, že prenajímateľ nenesie žiadnu zodpovednosť za škody spôsobené predmetom nájmu na majetku, zdraví alebo živote nájomcu, cyklistu alebo tretej osobe počas doby trvania nájmu. Prenajímateľ rovnako nenesie zodpovednosť za škody spôsobené nájomcom v prípadoch, kedy bude zistené porušenie tejto zmluvy alebo prevádzkového poriadku.
5. Zodpovednosť za škody spôsobené podcenením fyzických schopností a technickej zdatnosti pri ovládaní predmetu nájmu nesie nájomca.
6. Nájomca si prenajíma predmet nájmu pre užívanie cyklistom vo veku uvedenom v čl. I.I ods. 1, vo vzťahu ku ktorým je ich zákonným zástupcom. Ak nájomca prenechá predmet nájmu do užívania inej osobe ako svojmu dieťaťu (vrátane prípadu prenájmu viacerých bicyklov), preberá vo vzťahu ku prenajímateľovi zodpovednosť v celom rozsahu,
7. za to, že tretie osoby, ktorým predmet nájmu prenechal do užívania, spĺňajú všetky požiadavky kladené na cyklistu nájomnou zmluvou a prevádzkovým poriadkom,
8. za to, že tretie osoby, ktorým predmet nájmu prenechal do užívania, dodržia a splnia všetky povinnosti kladené cyklistovi nájomnou zmluvou a prevádzkovým poriadkom,
9. za akékoľvek vady a škody vzniknuté prenajímateľovi spôsobené týmito tretími osobami pri alebo v súvislosti s užívaním predmetu nájmu.
10. Pri úmysle vzdialenia sa od predmetu nájmu je nájomca povinný zastaviť na bezpečnom mieste, z ktorého nebude obmedzovať ostatných návštevníkov bike parku a zabezpečiť predmet nájmu proti ukradnutiu.
11. V prípade poškodenia alebo odcudzenia predmetu nájmu je nájomca povinný túto udalosť bezodkladne hlásiť prenajímateľovi na telefónnom čísle 048/4199 881 a zároveň v prípade odcudzenia predmetu nájmu polícii Slovenskej republiky.
12. Pri strate predmetu nájmu alebo nejakej jej časti, či doplnku resp. jej poškodení vo väčšom rozsahu alebo jej nevrátení je nájomca povinný uhradiť prenajímateľovi škodu vo výške rovnajúcej sa kúpnej cene predmetu nájmu. Prenajímateľ má právo vzniknutú škodu započítať so zálohou nájomcu poskytnutou prenajímateľovi pri uzavretí nájomnej zmluvy.
13. Pri nedodržaní termínu vrátenia predmetu nájmu je nájomca povinný doplatiť zvyšné nájomné v zmysle cenníka prenajímateľa resp. toto je prenajímateľ oprávnený započítať so zálohou nájomcu poskytnutou prenajímateľovi pri uzavretí nájomnej zmluvy.
14. Pri predčasnom vrátení predmetu nájmu nevzniká nájomcovi nárok na vrátenie časti nájomného.

**VI. Záverečné ustanovenia**

1. Nájomca svojim podpisom potvrdzuje, že pred uzatvorením nájomnej zmluvy bol oboznámený so spracovaním osobných údajov v zmysle Zákona č. 18/2018 Z.z. na účely uzatvorenia zmluvného vzťahu.
2. Nájomca vyhlasuje, že sa pred uzavretím zmluvy oboznámil s prevádzkovým poriadkom prenajímateľa v plnom rozsahu ho rešpektuje a práva a povinnosti v ňom špecifikované berie na vedomie, s nimi súhlasí a bude ich dodržiavať. Prevádzkový poriadok je prílohou č. 1 tejto zmluvy.
3. Zmluvné strany sa dohodli, že zmeny alebo doplnky tejto zmluvy je možné robiť len vo forme písomných a očíslovaných dodatkov k tejto zmluve, podpísaných obidvomi zmluvnými stranami.
4. Akékoľvek spory vyplývajúce z tejto zmluvy alebo z právnych vzťahov vzniknutých na základe tejto zmluvy, budú zmluvné strany riešiť predovšetkým vzájomnou dohodou a ak k vyriešeniu sporu nedôjde, je ktorákoľvek zo zmluvných strán oprávnená podať návrh na príslušný súd na vyriešenie vzniknutého sporu podľa práva Slovenskej republiky.
5. Prípadná neplatnosť niektorej časti tejto zmluvy nemá vplyv na platnosť a účinnosť ostatných dojednaní.
6. Zmluvné strany týmto vyhlasujú, že túto zmluvu si prečítali, jej obsahu porozumeli a zmluva zodpovedá ich skutočnej, slobodnej a vážnej vôli, uzatvárajú ju dobrovoľne, nie v tiesni ani za nápadne nevýhodných podmienok a na znak súhlasu s jej obsahom ju podpisujú.
7. Táto zmluva je vyhotovená v 2 rovnopisoch, po jednom pre každú zmluvnú stranu.
8. Táto zmluva nadobúda platnosť a účinnosť dňom jej podpisu obidvomi zmluvnými stranami.
9. Neoddeliteľnou súčasťou tejto zmluvy je prevádzkový poriadok prenajímateľa a cenník prenajímateľa.

V Donovaloch dňa ...............…

Za prenajímateľa: Za nájomcu:

GOIMPEX BRATISLAVA, a.s.

## **PREVÁDZKOVÝ PORIADOK PRE BIKE PARK DONOVALY**

**I. VŠEOBECNÉ USTANOVENIA**

1. Tento prevádzkový poriadok upravuje pravidlá využívania BIKE PARK v stredisku Park Snow Donovaly (ďalej len „BIKE PARK“).

2. Prevádzkovateľom BIKE PARKu je spoločnosť GOIMPEX BRATISLAVA a.s., sídlom Prešovská 39, 821 02 Bratislava, IČO: 35 758 015 (ďalej len „prevádzkovateľ“).

**II. PRAVIDLÁ PRÍSTUPU DO BIKE PARKU**

1. BIKE PARK je otvorený počas otváracích hodín, ktoré sú uvedené na webovej stránke www.parksnow.sk a na pokladniciach strediska. Prevádzkovateľ si vyhradzuje právo na zmenu otváracích hodín v prípade nepriaznivého počasia alebo technickým stavom trate alebo potrebou vykonania opráv a údržby.

2. BIKE PARK je určený pre cyklistov vo veku od dvoch (2) do dvanástich (12) rokov. Cyklisti sú oprávnení vstúpiť do BIKE PARKU len v sprievode zákonného zástupcu (ďalej ako „používateľ“).

3. Vstup do BIKE PARKU je povolený len s platným lístkom. Zakúpením lístka používateľ potvrdzuje, že bol oboznámený s týmto prevádzkovým poriadkom, rozumie mu a súhlasí s ním. Lístky sú neprenosné. Na žiadosť poverenej osoby prevádzkovateľa je používateľ povinný predložiť lístok za účelom kontroly. Ak používateľ odmietne predložiť lístok, môže byť vylúčený z užívania BIKE PARK bez náhrady na vrátenie peňazí.

4. Každý používateľ ako aj cyklista je povinný dodržiavať nariadenia, zákazy a príkazy, ktoré sú uvedené na značkách umiestnených v areáli BIKE PARK ako aj slovné pokyny povereného zástupcu prevádzkovateľa.

4. Používateľ zodpovedá prevádzkovateľovi a ostatným cyklistom za svoje konanie ako aj konanie cyklistu v rozpore s ustanoveniami tohto prevádzkového poriadku, vrátane poškodenia alebo zničenia majetku, poškodenia zariadení alebo vybavenia BIKE PARK alebo ublíženia na zdraví.

**III. PRAVIDLÁ POUŽÍVANIA BIKE PARK TRATÍ**

1. Pred použitím tratí v BIKE PARK je používateľ povinný dôkladne sa oboznámiť s traťou a prekážkami vizuálne, aby posúdil schopnosti cyklistu zvládnuť jazdu v BIKE PARKU a presvedčiť sa, či cyklista rozumie pravidlám jazdenia v BIKE PARK. Používateľ je povinný presvedčiť sa aj o tom, či cyklista svojou jazdou neohrozí seba alebo inú osobu.

2. Cyklistické trate v BIKE PARK sú jednosmerné, cyklista sa po nich pohybuje v smere štart-cieľ. Cyklista musí dodržiavať smer jazdy určený označením trate. Na cyklistickej trati je zákaz predbiehania.

3. Cyklista je povinný počas jazdenia v BIKE PARK používať bezpečnostnú prilbu, chrániče lakťov, chrániče kolien a pevnú obuv. Odporúča sa aj použitie chrániča chrbtice a vystužených rukavíc.

4. Cyklista je povinný jazdiť s primeranou rýchlosťou a dodržiavať bezpečný odstup od návštevníka jazdiaceho vpredu a prispôsobiť rýchlosť jazdy svojim schopnostiam a možnostiam, stavu trate a jednotlivých prekážok, aktuálnym poveternostným podmienkam, počtu používateľov na trati tak, aby ostatným návštevníkom nechal voľný priestor na jazdu. Na trati je cyklista povinný správať sa tak, aby neohrozil zdravie alebo život alebo nespôsobil škodu sebe alebo inému.

5. Cyklista, ktorý vošiel na cyklistickú trať, je povinný zastaviť tak, aby neohrozoval a neobmedzoval ostatných cyklistov. Ak chce po zastavení pokračovať v jazde, je povinný presvedčiť sa, či tým neohrozuje seba alebo iného cyklistu na trati.

6. Používateľ je povinný okamžite nahlásiť poverenej osobe prevádzkovateľa všetky prekážky, poškodenia alebo iné okolnosti na trati, ktoré ohrozujú bezpečnosť používania trate, vrátane nebezpečného správania cyklistov alebo iných používateľov.

7. Cyklista musí dodržiavať značenie na cyklistickej trati.

8. Pri úraze na cyklistickej trati je používateľ povinný poskytnúť pomoc cyklistovi a oznámiť úraz osobe poverenej prevádzkovateľom pri údolnej stanici lanovky TELEMIX na Novú hoľu na Donovaloch alebo na pokladni. V cene lístka nie je zahrnutý prípadný zásah Horskej záchrannej služby (HSZ), preto odporúčame uzatvoriť poistnú zmluvu na náhradu škody spôsobenej vv horách a zásah HZS.

9. Jazda v BIKE PARK ako aj vstup na cyklistickú trať sú mimo prevádzkových hodín a bez zakúpenia lístka zakázané.

10. Zakúpením lístka a vstupom na trať BIKE PARK každý používateľ preberá zodpovednosť za cyklistu a za škodu spôsobenú cyklistovi alebo cyklistom tretím osobám. Používateľ je povinný venovať náležitú pozornosť ochrane svojho vlastného života, zdravia a majetku, ochrane života, zdravia a majetku cyklistu ako aj života, zdravia a majetku iných osôb. Prevádzkovateľ nepreberá zodpovednosť za vzniknutú škodu na veciach a zdraví návštevníkov BIKE PARK.

11. V BIKE PARK je zakázané: a) fajčiť, konzumovať alkohol a omamné látky alebo využívať trať po požití alkoholických nápojov alebo omamných látok, b) vstupovať na trate deťom bez dohľadu zodpovednej osoby, c) pohybovať sa po tratiach chodcom, d) tlačiť bicykel alebo ísť na bicykli proti smeru jazdy, e) donášať a používať nebezpečné predmety (napr. nože, tyčky) vrátane predmetov vyrobených z krehkých, praskajúcich, ostrých alebo tvrdých materiálov (napr. sklo, kov, plechovky), f) pohybovať sa so psami, koňmi alebo inými zvieratami, g) pohybovať sa po tratiach s použitím iných vozidiel ako bicyklov, h) zapaľovať oheň, i) odhadzovať odpadky, j) poškodzovať, demontovať, modifikovať zariadenia alebo značenia na trati, vrátane vytvárania nápisov, maľovania grafity, nanášania nálepiek na trati (skokoch, stĺpoch, značkách atď.), ničiť ochranné siete, matrace atď., k) chodiť po trati alebo ich používať spôsobom, ktorý je v rozpore s ich určeným použitím, a to hlavne v opačnom smere ako je smer jazdy platný na tratiach; l) zastavovať na miestach, ktoré na to nie sú určené; m) ponechávať bicykel na trati, bez ohľadu na dôvod prerušenia jazdy, a to aj v prípade poruchy alebo nehody, n) umiestňovať, distribuovať alebo zanechávať reklamné materiály bez predchádzajúceho súhlasu prevádzkovateľa, o) vykonávať akúkoľvek obchodnú alebo profesionálnu činnosť (vrátane školení a inštruktáží) tretími stranami, či už za poplatok alebo bezplatne alebo s využitím infraštruktúry BIKE PARK, bez predchádzajúceho písomného súhlasu prevádzkovateľa.

12. Prenajímateľ je oprávnený nariadiť osobe, ktorá nedodržiava pravidlá správania sa v Bike parku, aby opustila areál Bike parku, pričom v takom prípade osoba nemá nárok na vrátenie vstupného.

**IV. ZÁVEREČNÉ USTANOVENIA**

1. Obsah Prevádzkového poriadku je k dispozícii pri pokladni strediska, na štarte tratí a na webovej stránke www.paarksnow.sk

2. Prevádzkovateľ si vyhradzuje právo meniť a dopĺňať prevádzkový poriadok. Akékoľvek zmeny nadobúdajú platnosť dňom zverejnenia na pokladniach strediska, na štarte a na webovej stránke [www.parksnow.sk](http://www.parksnow.sk/).